กรมฝนหลวงและการบินเกษตร ขึ้นบินปฎิบัติการช่วยพื้นที่ไฟไหม้ป่าพื้นที่จังหวัดนครนายกสำเร็จ
นายสุพิศ พิทักษ์ธรรม อธิบดีกรมฝนหลวงและการบินเกษตร เปิดเผยว่า เมื่อช่วงเช้าและช่วงบ่ายของวันนี้ หน่วยปฏิบัติการฝนหลวงจังหวัดจันทบุรี ขึ้นบินปฏิบัติการฝนหลวงช่วยเหลือพื้นที่ไฟไหม้ป่าบริเวณเขาชะพลูและเขาแหลม จังหวัดนครนายก ซึ่งเป็นการทำงานทุกวันอย่างต่อเนื่องเพื่อช่วยบรรเทาความรุนแรงและหมอกควันจากสถานการณ์ในพื้นที่ดังกล่าว โดยเมื่อช่วงเวลาประมาณ 15.30 น. ตรวจสอบจากเรดาร์ฝนหลวงพบว่ามีกลุ่มฝนเคลื่อนตัวเข้าไปยังบริเวณพื้นที่เกิดไฟป่าเขาแหลม เขาพระและเขาตะแบก พร้อมกับได้รับรายงานจากอาสาสมัครฝนหลวงและอาสาสมัครกู้ภัยในพื้นที่จังหวัดนครนายก พบว่า มีปริมาณฝนตกปริมาณเล็กน้อย-ปานกลาง เป็นเวลาประมาณ 30 นาที ซึ่งทางกรมฝนหลวงฯได้มอบหมายให้หน่วยฯ จันทบุรีติดตามสภาพอากาศทุกวันอย่างต่อเนื่องต่อไป เพื่อช่วยเหลือจนกว่าสถานการณ์ ไฟไหม้ป่าในพื้นที่จะคลี่คลายลงนอกจากการช่วยเหลือพื้นที่ไฟไหม้ป่าที่จังหวัดนครนายกด้านการปฏิบัติการฝนหลวงช่วยเหลือพื้นที่การเกษตรที่มีการร้องขอฝนหลวงเข้ามาทั่วทุกภูมิภาคในขณะนี้ ได้สั่งการให้ทุกหน่วยปฏิบัติการฝนหลวงทั่วประเทศปฏิบัติการฝนหลวงเชิงรุก ช่วงชิงสภาพอากาศปฏิบัติภารกิจทุกวันไม่มีวันหยุดราชการ โดยตั้งแต่เช้าของวันนี้ ได้มีการขึ้นบินปฏิบัติการฝนหลวง จำนวน 10 หน่วยฯ เพื่อช่วยเหลือพื้นที่ประสบปัญหาหมอกควันและไฟป่าบริเวณจังหวัดแม่ฮ่องสอน เชียงใหม่ เชียงราย ลำปาง ลำพูน พะเยา ตาก แพร่ กาญจนบุรี สุพรรณบุรี ช่วยเหลือพื้นที่การเกษตรบริเวณจังหวัดพะเยา ขอนแก่น ประจวบคีรีขันธ์ เพชรบุรี ราชบุรี นครราชสีมา บุรีรัมย์ สุราษฎร์ธานี พังงา เป็นต้น